ᐱᓕᕆᔾᔪᑎᓄᑦ ᐅᓂᒃᑲᐅᓯᐊᖅ ᑐᐊᐸᒃᑕᐅᑎᓄᑦ ᐱᔭᐅᔭᕆᐊᖃᖅᐸᒃᑐᓄᑦ ᓴᓇᔾᔪᑕᐅᓇᔭᖅᑐᓂᒃ ᓄᑖᒧᑦ ᑭᓈᓗᖃᕐᕕᖕᒧᑦ ᐊᒻᒪ ᑲᒪᒋᔭᐅᔭᕆᐊᖃᕐᓂᖓᓄᑦ ᑭᓈᓗᖃᕐᕕᐅᕙᒌᖅᑐᒧᑦ ᑲᖏᖅᑐᒑᐱᖕᒥᑦ
ᐋᖅᑭᒃᓱᖅᑕᐅᔪᖅ ᐆᒧᖓ: ᐹᐱᐊᔅ ᕈᐊᐃ, M.A.Sc., P.Eng., ᐸᕐᓇᐃᓂᕐᒧᓪᓗ ᐋᖅᑭᒃᓱᐃᓂᕐᒧᓪᓗ ᐊᐅᓚᑦᑎᔨ, ᕿᑭᖅᑖᓗᖕᒥ.
ᑭᓈᓗᖃᕐᕕᐅᕙᒌᖅᑐᖅ ᑲᖏᖅᑐᒑᐱᖕᒥ ᓈᒻᒪᙱᒻᒪᑦ ᒥᑭᓗᐊᖅᖢᓂᓗ ᓄᓇᓕᐅᖃᑎᒌᓄᑦ ᒥᑭᒋᔭᐅᓗᐊᓕᕐᒪᑦ. ᓄᑖᖅ ᑮᓇᓗᖃᕐᕕᒃᓴᖅ ᐃᓂᑖᖁᔭᐅᓯᒪᓕᕐᒪᑦ ᓂᒋᖓᓂ ᐊᒻᒪ ᐊᑭᓐᓇᖓᓂ ᑭᓈᓗᖃᕐᕕᐅᕙᒌᖅᑐᒧᑦ. ᑖᓐᓇ ᓄᑖᖅ ᑭᓈᓗᖃᕐᕕᒃᓴᖅ ᐱᔨᑦᑎᕋᕈᑕᐅᓇᔭᖅᐳᖅ ᓄᓇᖅᑲᑎᒌᓄᑦ ᐊᕐᕌᒍᓄᑦ ᐊᕙᑎᓄᑦ. ᑭᓈᓗᖃᕐᕕᐅᕙᒌᖅᑐᖅ ᑲᒪᒋᔭᐅᓇᔭᖅᐳᖅ ᐊᒻᒪ ᐊᑐᓕᖅᑎᑕᐅᓇᔭᖅᖢᓂᓗ ᓯᕐᓗᐊᙳᖅᑎᑕᐅᓗᓂ ᖃᓂᒋᔮᓃᑦᑐᕐᓗ ᓄᑖᖅ ᑭᓈᓗᖃᕐᕕᒃᓴᖅ ᓴᓇᔭᐅᓇᔭᖅᐳᖅ ᐃᓗᑦᑐᖅᑎᑕᐅᓯᒪᓂᖓ ᓈᒻᒪᒃᑎᑕᐅᓗᓂ ᓄᓇᓕᐅᖃᑎᒌᓄᑦ.  
ᒪᓕᒃᑕᐅᓪᓗᓂ ᓄᓇᒧᑦ ᑐᐊᐸᓕᕆᓂᕐᒧᑦ ᖃᓄᐃᓕᐅᖁᔭᐅᓯᒪᔪᑦ Trow Associates Inc.-ᑯᓐᓄᑦ, ᐱᓕᕆᐊᖑᖁᔭᐅᓯᒪᔪᖅ ᓴᐴᓗᑕᖓᓄᑦ ᑕᐅᑦᑐᒃᓴᖓ 3.5H: 1V ᓯᕕᖓᓂᖃᖅᑎᒋᓇᔭᖅᑐᖅ ᑯᕕᖅᑕᕐᕕᐊᑕ ᓴᐳᓗᑕᒃᓴᖓ ᐊᒻᒪ 2.75H: 1V ᓯᕕᖓᓂᖃᕋᔭᖅᖢᓂ ᐃᒡᓗᐊᒍᖔᖅ ᐊᑦᑎᖕᓂᖅᓴᒃᑯᑦ ᓴᐴᓗᑕᖓᑕ ᓯᕕᖓᓂᖓ ᖄᖓᓃᑦᑐᕐᓗ ᓯᓕᖕᓂᖃᖅᑎᒋᓇᔭᖅᖢᓂ 4ᒦᑕ-ᒥᒃ. ᒥᒃᓴᐅᓯᖅᑕᐅᓯᒪᔪᖅ ᑐᐊᐸᒃᑕᖅᑕᐅᓂᕐᒧᑦ ᐱᔭᐅᔭᕆᐊᖃᕋᔭᖅᑐᑦ ᓴᓇᔭᐅᓂᐊᖅᑎᓪᓗᒍ ᐱᓕᕆᐊᒃᓴᖅ ᐃᒪᓐᓇᐸᓘᓂᐊᕋᓱᒋᔭᐅᕗᖅ (70,000-ᒥ 80,00-ᒧᑦ) ᑭᑉᐹᕆᒃᓯᓕᖅᓯᒪᔪᑦ ᒦᑕᓂᒃ. 
ᑐᐊᐸᒃᑕᕐᕕᐅᔪᒥᒋᔭᐅᔪᑦ ᓇᓗᓇᐃᖅᑕᐅᓯᒪᓕᖅᑐᖅ ᖃᖓᑕᓂᒃᑯᑦ ᐊᔾᔨᓕᐅᖅᑕᐅᖃᑦᑕᕐᓂᒃᑯᓪᓗ ᖃᐅᔨᔭᐅᓪᓗᑎᑦ. ᑕᐃᒪᐃᓕᐅᓚᐅᖅᓯᒪᔪᑦ, 1981-ᖑᑎᓪᓗᒍ, ᓄᓇᒃᑯᑦ ᖃᐅᔨᓴᖃᑦᑕᕐᓂᐅᓚᐅᖅᑐᖅ ᓄᓇᙳᐊᓕᖅᓱᐃᖃᑦᑕᓚᐅᖅᑐᓪᓗ ᖃᐅᔨᓵᖃᒻᒪᕆᓕᓚᐅᖅᓯᒪᖕᒪᑕ ᐊᓃᖅᖢᑎᑦ ᑐᐊᐸᖏᓐᓂᒃ ᖃᐅᔨᓴᖃᖅᑕᓚᐅᖅᐳᑦ ᑲᖏᖅᑐᒑᐱᖕᒥ. ᐃᓕᑕᖅᓯᐅᒪᓕᓚᐅᖅᐳᑦ ᐊᕙᑎᓂᒃ ᐊᑐᖅᑕᐅᔪᓐᓇᕋᔭᖅᑐᓂᒃ ᑭᓱᑐᐃᓐᓇᒃᓴᖏᓐᓄᓪᓗ ᐊᖏᓂᖃᖅᑎᒋᓪᓗᓂ (653,000-ᒥ 854,000-ᒧᑦ) ᑭᑉᐹᕆᒃᓯᓕᖅᓯᒪᔪᓂᒃ ᒦᑕᓂᒃ. ᓇᓗᓇᐃᖅᑕᐅᓯᒪᔪᖅ ᐅᓂᒃᑳᓕᐊᒥᒃ ᑕᑯᒃᓴᐅᑎᑕᐅᔪᕐᓗ ᓄᓇᙳᐊᑎᒍᑦ, ᑐᐊᐸᖃᕐᓂᐅᔪᖅ 4 ᑐᐊᐸᖃᖅᑎᒋᖕᒪᑦ ᐃᒪᓐᓇᐸᓗᒃ (73,500-ᒥ 87,000-ᒧᑦ) ᑭᑉᐹᕆᒃᓯᓕᖅᓯᒪᔪᓂᒃ ᒦᑕᓂᒃ ᐊᒻᒪ ᑐᐊᐸᖃᕐᓂᐅᔪᖅ 15 ᑐᐊᐸᖃᖅᑎᒋᓪᓗᓂ (75,750-ᒥ 151,000-ᒧᑦ) ᑭᑉᐹᕆᒃᓯᓕᖅᓯᒪᔪᓂᒃ ᒦᑕᓂᒃ.
ᑖᓐᓇ ᖃᐅᔨᓴᕈᑕᐅᓪᓗᓂ ᐅᓂᒃᑳᓕᐊᖅ ᐃᑲᔪᕐᓂᖃᓚᐅᖅᐳᖅ ᑲᖏᖅᑐᒑᐱᖕᒥᐅᓄᑦ ᓯᕗᓪᓕᐅᔪᓄᑦ ᐊᕐᕌᒍᓄᑦ ᑕᓪᓕᒪᓄᑦ, (1981-ᒥ 1986-ᒧᑦ), 32,000-ᐸᓗᖕᓂᒃ ᑭᑉᐹᕆᒃᓯᓕᖅᓯᒪᔪᓂᒃ ᒦᑕᓂᒃ ᐊᒻᒪ ᐊᕐᕌᒍᓄᑦ ᐊᕙᑎᓄᑦ, (1981-ᒥ 2001-ᒧᑦ) 185,000-ᐸᓗᖕᓂᒃ ᑭᑉᐹᕆᒃᓯᓕᖅᓯᒪᔪᓂᒃ ᒦᑕᓂᒃ. ᑎᑎᕋᖅᑕᐅᓯᒪᔪᑦ ᖃᔅᓯᐅᓂᕆᓚᐅᖅᑕᖏᑦ ᐊᑐᖅᑕᐅᓚᐅᖅᓯᒪᔪᑦ 1981-ᒥ 2008-ᒧᑦ ᓴᖅᑭᓯᒪᙱᑲᓚᐅᕐᒪᑕ.  
ᓇᓗᓇᐃᖅᑕᐅᓯᒪᔪᑦ ᑐᐊᐸᐃᑦ ᓄᓇᓕᖕᓂ ᐃᓱᒪᒋᔭᐅᖕᒪᑕ ᓈᒻᒪᒐᓱᒋᔭᐅᓪᓗᓂ ᑐᐊᐸᖃᕋᓱᒋᔭᐅᖕᒪᑦ ᓴᓇᔭᐅᔪᓐᓇᕋᔭᖅᑐᒥᒃ ᓄᑖᒧᑦ ᑭᓈᓗᖃᕐᕕᒃᓴᒧᑦ ᐊᒻᒪᑦᑕᐅᖅ ᐋᖅᑭᒋᐊᖅᑕᐅᔾᔪᑎᒃᓴᒧᑦ ᑭᓈᓗᖃᕐᕕᐅᕙᒌᖅᑐᒧᑦ ᐱᓕᕆᐊᖑᖃᑕᐅᔪᓐᓇᖃᑕᐅᖅᑰᕐᒪᑦ. ᐱᔭᐅᖃᑦᑕᖅᑐᖅ ᑐᐊᐸᒃ ᐱᐅᖕᒪᑕ ᐊᖅᑯᓯᐅᕐᓂᕐᒧᑦ, ᐃᒡᓗᐃᓪᓗ ᑐᙵᕕᒃᓴᖏᓐᓄᑦ ᐊᓯᖏᓐᓄᓪᓗ. ᑐᐊᐸᓕᒫᓪᓗ ᑲᒥᓯᓇᐅᑉ ᓄᓇᖁᑎᖓᓐᓃᑦᑐᐃᓐᓇᐅᓪᓗᑎᑦ. ᓄᓇᒃᑰᕈᑎᕐᔪᐊᑐᐊᓪᓗ ᐱᓕᕆᔾᔪᑕᐅᓇᔭᖅᐳᑦ. 
ᐊᕙᑎᒧᑦ ᖃᐅᔨᓴᕐᓂᖅᑕᖃᓚᐅᙱᑦᑐᖅ ᑐᐊᐸᓕᕆᓂᕐᒧᑦ ᑐᕌᖓᔪᓄᑦ.
ᓄᓇᓖᑦ ᐱᐅᓯᑎᑦᑎᔭᕆᐊᖃᓪᓚᕆᖕᒪᑕ ᑭᓈᓗᖃᕐᕕᖓᓐᓂᒃ ᒫᓐᓇᐸᓗᒃᑯᑦ ᐱᔭᐅᔭᕆᐊᖃᓪᓚᕆᖕᓂᖓᓄᑦ ᓄᓇᓖᑦ ᐊᖑᒻᒪᑎᖁᓪᓗᒋᑦ ᐃᒪᕐᒧᑦ ᐱᔪᓐᓇᐅᑎᓄᑦ ᒪᓕᑦᑎᐊᖁᓪᓗᒋᑦ. ᓄᓇᓕᖕᓂ ᒐᕙᒪᒃᑯᓐᓂᓗ ᐱᔨᑦᑎᕋᖅᑎᒃᑯᑦ ᓄᓇᕗᑦ ᒐᕙᒪᖓᓂ ᐱᕙᒌᔭᖅᐸᓪᓕᐊᓕᖅᑐᑦ ᓴᓇᔭᐅᕙᓪᓕᐊᓛᓕᖅᖢᓂ ᑖᓐᓇ ᑭᓈᓗᖃᕐᕕᒃᓴᖅ ᑕᒪᑐᒪᓂ ᐊᐅᔭᐅᓂᐊᖅᑐᒥᒃ, 2008-ᒥ.
